arnastofnun/IGC-2024 huggingface dataset:
Fræðslustörf um gigtsjúkdóma Þingsályktun - þingskjal nr. 1255

116. löggjafarþing 1992–1993.

Nr. 23/116.

Þskj. 1255 - 225. mál.

Þingsályktun um rannsóknar-, forvarna- og fræðslustörf um gigtsjúkdóma.

Alþingi ályktar, í tilefni af norræna gigtarárinu 1992, að fela heilbrigðisráðherra að móta tillögur um eflingu rannsókna á gigtsjúkdómum í samvinnu við Gigtarfélag Íslands. Jafnframt beiti ráðherra sér fyrir stórauknu forvarna- og fræðslustarfi um gigtsjúkdóma í samráði við Gigtarfélagið.

Alþingi ályktar enn fremur að fela heilbrigðisráðherra að gera raunhæfar tillögur um áframhaldandi eflingu lækninga, hjúkrunar og endurhæfingar fyrir gigtsjúka hér á landi og stuðla að aðgerðum er koma í veg fyrir vinnutap og langvarandi örorku vegna gigtsjúkdóma.

Samþykkt á Alþingi 7. maí 1993.
Réttarstaða barna með krabbamein Þingsályktun - þingskjal nr. 1256

116. löggjafarþing 1992–1993.

Nr. 24/116.

Þskj. 1256 - 505. mál.

Þingsályktun um réttarstöðu barna með krabbamein og annarra sjúkra barna.

Alþingi ályktar að fela ríkisstjórninni að skipa nefnd til þess að fara yfir og gera tillögur um bætta réttarstöðu barna með krabbamein, svo og annarra sjúkra barna, og aðstandenda þeirra, einkum með tilliti til almannatrygginga. Í nefndinni eigi sæti fulltrúar heilbrigðis- og tryggingamálaráðuneytis, Tryggingastofnunar, Styrktarfélags krabbameinssjúkra barna og annarra hliðstæðra samtaka.

Samþykkt á Alþingi 7. maí 1993.
Rannsóknir og þróun fiskeldis fram til aldamóta Þingsályktun - þingskjal nr. 1257

116. löggjafarþing 1992–1993.

Nr. 25/116.

Þskj. 1257 - 351. mál.

Þingsályktun um rannsóknir og þróun fiskeldis á Íslandi fram til aldamóta.

Alþingi ályktar að fela ríkisstjórninni að gera áætlun um rannsóknir og þróun fiskeldis á Íslandi fram til aldamóta. Áætlunin skal taka til bæði eldis ferskvatnsfiska og sjávarfangs. Sérstaklega verði kannað hvernig unnt sé að nýta sem best þau fiskeldismannvirki sem nú þegar hafa verið byggð.

Markmið áætlunarinnar skal vera að móta stefnu þannig að fyrir aldamót verði Íslendingar í fremstu röð þjóða hvað varðar þekkingu á eldi fiska og annars sjávarfangs.

Samþykkt á Alþingi 7. maí 1993.
Rannsókn á afleiðingum atvinnuleysis Þingsályktun - þingskjal nr. 1258

116. löggjafarþing 1992–1993.

Nr. 26/116.

Þskj. 1258 - 132. mál.

Þingsályktun um rannsókn á afleiðingum atvinnuleysis.

Alþingi ályktar að fela ríkisstjórninni að láta kanna:

a. hvaða stefnumörkun niðurstöður könnunar á högum atvinnulausra kalli á,

b. hverjar séu takmarkanir bótakerfisins gagnvart þessum hópi og hvort og þá hvernig breyta skuli stuðningi hins opinbera við atvinnulausa, ekki hvað síst við þá sem búa við langvarandi atvinnuleysi,

c. hvernig unnt sé að bæta aðgang atvinnulausra að menntakerfinu, ekki síst starfsmenntun og starfsþjálfun,

d. hver sé þjóðfélagslegur kostnaður vegna atvinnuleysis.

Í upphafi næsta þings verði lögð fram greinargerð um málið.

Samþykkt á Alþingi 7. maí 1993.
Aðild Alþingis að 50 ára afmæli lýðveldisins Breytingartillaga - þingskjal nr. 1275

1992–93. – 1062 ár frá stofnun Alþingis.

116. löggjafarþing. – 167 . mál.

1275. Breytingartillaga við till. til þál. um aðild Alþingis að 50 ára afmæli lýðveldisins.

Frá forsætisnefnd.

Tillgr. orðist svo:

Alþingi ályktar að fela forsætisnefnd að undirbúa af hálfu Alþingis 50 ára afmæli íslenska lýðveldisins 1994.

Forsætisnefnd skal skila heildartillögum fyrir haustið 1993 þannig að tillögur hennar megi koma til umfjöllunar við afgreiðslu fjárlaga fyrir árið 1994.
Vegáætlun 1993–1996 Þingsályktun - þingskjal nr. 1280

116. löggjafarþing 1992–1993.

Nr. 27/116.

Þskj. 1280 - 290. mál.

Þingsályktun um vegáætlun fyrir árin 1993–1996.

Hér er efni sem sést aðeins í pdf-skjalinu.

Samþykkt á Alþingi 8. maí 1993.
Fríverslunarsamningur milli ríkja Fríverslunarsamtaka Evrópu og Ísraels Þingsályktun - þingskjal nr. 1281

116. löggjafarþing 1992–1993.

Nr. 28/116.

Þskj. 1281 - 566. mál.

Þingsályktun um fullgildingu fríverslunarsamnings milli ríkja Fríverslunarsamtaka Evrópu og Ísraels.

Alþingi ályktar að heimila ríkisstjórninni að fullgilda fyrir Íslands hönd fríverslunarsamning milli ríkja Fríverslunarsamtaka Evrópu (EFTA) og Ísraels sem gerður var í Genf 17. september 1992.

Samþykkt á Alþingi 8. maí 1993.
Íbúðaverð á landsbyggðinni Þingsályktun - þingskjal nr. 1284

116. löggjafarþing 1992–1993.

Nr. 29/116.

Þskj. 1284 - 139. mál.

Þingsályktun um íbúðaverð á landsbyggðinni.

Alþingi ályktar að fela ríkisstjórninni að skipa nefnd er leiti leiða til þess að efla almennan íbúðamarkað á landsbyggðinni. Nefndinni verði sérstaklega gert að skoða hver áhrif lög og reglur um félagslegt íbúðarhúsnæði hafi á stöðu íbúðamarkaðarins.

Samþykkt á Alþingi 8. maí 1993.
Aukatekjur ríkissjóðs og gjaldtaka ríkisstofnana Þingsályktun - þingskjal nr. 1285

116. löggjafarþing 1992–1993.

Nr. 30/116.

Þskj. 1285 - 158. mál.

Þingsályktun um aukatekjur ríkissjóðs og gjaldtöku ríkisstofnana.

Alþingi ályktar að fela ríkisstjórninni að láta fara fram endurskoðun á aukatekjum ríkissjóðs og gjaldtöku ríkisstofnana.

Markmið endurskoðunarinnar verði að gera skýran greinarmun á skattheimtu og gjaldtöku fyrir veitta þjónustu sem hið opinbera ákveður að innheimta. Skal við það miðað að þjónustugjöld, sem eru innheimt vegna tiltekinnar þjónustu, séu metin sem hlutdeild í þeim kostnaði sem af þjónustunni hlýst eða hluti þess kostnaðar en aldrei hærri.

Ákveði hið opinbera að leggja gjald á tiltekna þjónustu umfram kostnaðinn við að veita hana skal koma skýrt fram við innheimtu hve há slík skattlagning er.

Samþykkt á Alþingi 8. maí 1993.
Frestun á fundum Alþingis Þingsályktun - þingskjal nr. 1290

116. löggjafarþing 1992–1993.

Nr. 31/116.

Þskj. 1290 - 597. mál.

Þingsályktun um samþykki til frestunar á fundum Alþingis skv. 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 7. maí 1993 eða síðar, ef nauðsyn krefur, og standi sú frestun til septemberloka.

Samþykkt á Alþingi 8. maí 1993.
Rannsóknir á botndýrum við Ísland Þingsályktun - þingskjal nr. 1294

116. löggjafarþing 1992–1993.

Nr. 32/116.

Þskj. 1294 - 594. mál.

Þingsályktun um rannsóknir á botndýrum við Ísland.

Alþingi ályktar að fela sjávarútvegsráðherra að láta Hafrannsóknastofnun vinna áætlun um frekari rannsóknir á botndýrum við Ísland með megináherslu á tegundir sem vænlegar eru til nýtingar.

Áætlunin skipi rannsóknarsvæðum í forgangsröð og áætli fjárþörf rannsóknanna. Meta skal hversu mikinn hluta rannsóknanna megi vinna í samvinnu við útgerðarmenn og fyrirtæki sem þegar nýta botndýr.

Tilgangur rannsóknanna verði meðal annars að leita nýrra miða og meta veiðiþol stofna. Jafnframt verði gerðar tillögur um hvernig best verði staðið að ráðgjöf og stuðningi við þróun og vinnslu á vannýttum botndýrum og markaðssetningu afurðanna.

Samþykkt á Alþingi 8. maí 1993.
Reynslusveitarfélög Þingsályktun - þingskjal nr. 1297

116. löggjafarþing 1992–1993.

Nr. 33/116.

Þskj. 1297 - 516. mál.

Þingsályktun um heimild til að hefja undirbúning að stofnun reynslusveitarfélaga.

Alþingi ályktar að heimila félagsmálaráðherra að hefja undirbúning að stofnun allt að fimm reynslusveitarfélaga, er starfi frá 1. janúar 1995 til 31. desember 1998, á grundvelli hugmynda sem fram koma í skýrslu sveitarfélaganefndar. Með hliðsjón af því skipi félagsmálaráðherra fjögurra manna verkefnisstjórn sem hafi yfirumsjón með framkvæmd þessa tilraunaverkefnis.

Frumvarp til laga um reynslusveitarfélög verði lagt fyrir Alþingi vorið 1994 að undangengnum viðræðum milli verkefnisstjórnar, reynslusveitarfélaga, félagsmálaráðuneytis og annarra fagráðuneyta um hvernig skuli staðið að framkvæmd tilraunaverkefnisins.

Samþykkt á Alþingi 8. maí 1993.
Samningar við EB um fiskveiðimál Þingsályktun - þingskjal nr. 601

116. löggjafarþing 1992–1993.

Nr. 5/116.

Þskj. 601 - 275. mál.

Þingsályktun um staðfestingu samninga við Efnahagsbandalag Evrópu um fiskveiðimál og lífríki hafsins.

Alþingi ályktar að heimila ríkisstjórninni að staðfesta fyrir Íslands hönd:

samning í formi erindaskipta milli Íslands og Efnahagsbandalags Evrópu um fiskveiðimál sem gerður var í Óportó 2. maí 1992;

samning um fiskveiðimál og lífríki hafsins milli Íslands og Efnahagsbandalags Evrópu sem gerður var í Brussel 27. nóvember 1992.

Samþykkt á Alþingi 13. janúar 1993.
Umhverfisskattar Þingsályktunartillaga - þingskjal nr. 603

1992–93. – 1062 ár frá stofnun Alþingis.

116. löggjafarþing. – 331 . mál.

603. Tillaga til þingsályktunar um umhverfisskatta.

Flm.: Árni M. Mathiesen, Árni R. Árnason,

Sturla Böðvarsson, Sigríður A. Þórðardóttir.

Alþingi ályktar að fela umhverfisráðherra og fjármálaráðherra að athuga hvort og þá á hvaða hátt umhverfisskattar geti komið í stað núverandi skatta, svo sem tekjuskatta, eignarskatta, útsvars og aðstöðugjalds. Þessi athugun verði gerð samfara því að undirbúnar verði breytingar á tekjustofnum sveitarfélaga vegna afnáms aðstöðugjalds. Lagt verði til grundvallar við þessa athugun að umhverfisskattar komi í stað annarra jafngildra skatta en verði ekki viðbótarskattheimta.

Greinargerð.

Umhverfisskattar teljast til svokallaðra hagrænna stjórntækja sem beitt er í æ ríkari mæli til þess að ná markmiðum í umhverfismálum. Hagrænum stjórntækjum er beitt til þess að við efnahagslega og viðskiptalega ákvörðunartöku sé tekið tillit til þess kostnaðar sem við höfum af því að skaða umhverfið og ella væri ekki tekinn með í reikninginn. Þetta er m.a. leið til þess að beita hinum frjálsa markaði til þess að aðlaga neyslu, viðskipti og framleiðslu að markmiðum umhverfisverndar og sjálfbærrar þróunar. Með þessu móti verður það fjárhagslega hagkvæmt að framleiða, bjóða til sölu og neyta umhverfisvænnar vöru. Í þessum efnum eru margar leiðir en hér er gert ráð fyrir að athugað sé hvort og þá á hvaða hátt umhverfisskattar geti orðið hluti af skattkerfi hins opinbera og komið í stað annarra skatta sem við nú búum við. Flutningsmenn leggja áherslu á að umhverfisskattar verði ekki notaðir til þess að afla hinu opinbera aukinna tekna heldur til þess að breyta og beita skattkerfinu á jákvæðan hátt.
Frestun á fundum Alþingis Þingsályktun - þingskjal nr. 614

116. löggjafarþing 1992–1993.

Nr. 6/116.

Þskj. 614 - 334. mál.

Þingsályktun um samþykki til frestunar á fundum Alþingis samkvæmt 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 14. janúar 1993, enda komi það saman á ný eigi síðar en 10. febrúar 1993.

Samþykkt á Alþingi 14. janúar 1993.
Mat á umhverfisáhrifum nýrrar lagasetningar Þingsályktunartillaga - þingskjal nr. 649

1992–93. – 1062 ár frá stofnun Alþingis.

116. löggjafarþing. – 368 . mál.

649. Tillaga til þingsályktunar um mat á umhverfisáhrifum nýrrar lagasetningar.

Flm.: Kristín Einarsdóttir, Hjörleifur Guttormsson, Jón Helgason.

Alþingi ályktar að fela ríkisstjórninni að láta framvegis fara fram á undirbúningsstigi mat á hugsanlegum umhverfisáhrifum nýrrar löggjafar. Slíkt mat verði prentað sem fylgiskjal með stjórnarfrumvörpum með sama hætti og verið hefur með kostnaðarmat.

Greinargerð.

Það verður æ ljósara að nauðsynlegt er að breyta ríkjandi viðhorfum í iðnríkjunum sem miða að stöðugum vexti án tillits til þess hvaða áhrif hann hefur á umhverfið. Stöðugt fleiri hagfræðingar benda á að nauðsynlegt sé að endurskoða forsendur hagvaxtarútreikninga sem beitt hefur verið hingað til og taka áhrif mannlegra athafna á umhverfi og náttúrulegar auðlindir inn í mat á þjóðhagsstærðum.

Í lögum um ríkisbókhald, gerð ríkisreiknings og fjárlaga, nr. 52/1966, með síðari breytingum, segir m.a. í 77. gr. um verkefni Fjárlaga- og hagsýslustofnunar (nú fjárlagaskrifstofa fjármálaráðuneytisins) að hún skuli leggja mat á kostnað sem frumvörp hafa í för með sér fyrir ríkissjóð. Nú er í athugasemdum við stjórnarfrumvörp lagt fram mat á hve mikill kostnaður muni hljótast af samþykkt frumvarpsins.

Í 30. gr. þingskapalaga eru ákvæði um að mæli nefnd með samþykkt frumvarps eða þingsályktunartillögu skuli hún láta prenta með áliti sínu áætlun um kostnað sem samþykkt gæti haft í för með sér.

Engin ákvæði eru um það í lögum að sams konar mat skuli fara fram á áhrifum af samþykktum Alþingis á umhverfið. Að mati flutningsmanna er nauðsynlegt að menn geri sér grein fyrir hvaða afleiðingar samþykkt frumvarps geti haft fyrir umhverfið. Eðlilegt er að slíkt mat fylgi stjórnarfrumvörpum á sama hátt og kostnaðarmat. Einnig væri eðlilegt að nefndir létu gera áætlun um líkleg áhrif á umhverfið, hliðstætt því sem miðað er við um kostnaðarmat.

Viðbrögð af þessu tagi ættu að geta stuðlað að stefnubreytingu til heilla fyrir umhverfið og jafnframt komið í veg fyrir margháttaðan ófarnað. Jafnframt ætti að aukast skilningur löggjafans á að efnahagsmál og umhverfismál eru samfléttuð og verða ekki aðskilin.
Ólympískir hnefaleikar Þingsályktunartillaga - þingskjal nr. 682

1992–93. – 1062 ár frá stofnun Alþingis.

116. löggjafarþing. – 388 . mál.

682. Tillaga til þingsályktunar um ólympíska hnefaleika.

Flm.: Kristinn H. Gunnarsson, Ingi Björn Albertsson.

Alþingi ályktar að fela ríkisstjórninni að skipa þriggja manna nefnd til þess að kanna hvort rétt sé að leyfa ólympíska hnefaleika sem íþróttagrein hér á landi.

Nefndin skal afla upplýsinga um keppnisreglur, slysatíðni miðað við aðrar ólympískar íþróttagreinar og með hvaða skilyrðum ólympískir hnefaleikar eru leyfðir erlendis. Að fengnu áliti Íþróttasambands Íslands skili nefndin tillögu til ríkisstjórnarinnar. Nefndin ljúki störfum fyrir næstkomandi áramót.

Greinargerð.

Allt frá 1956 hafa hnefaleikar verið bannaðir hér á landi en fram að þeim tíma voru þeir allnokkuð iðkaðir. Rétt er að gera skýran greinarmun á ólympískum hnefaleikum og atvinnumannahnefaleikum sem stundaðir eru m.a. í Bandaríkjunum. Reglur og öryggiskröfur eru afar ólíkar, m.a. er skylt að nota höfuðhlífar í ólympískum hnefaleikum og hver leikur stendur í þrjár lotur í stað allt að tólf lotum í atvinnumannahnefaleikum. Einungis er lagt til að athugað verði hvort tímabært sé að aflétta banni við hnefaleikum samkvæmt þeim keppnisreglum sem gilda á Ólympíuleikum.

Samkvæmt tiltækum upplýsingum er ekki vitað til þess að ólympískir hnefaleikar séu bannaðir erlendis og geta má þess að í Svíþjóð var farið fram á það 1983 að þessi íþróttagrein yrði bönnuð. Þá fór fram ítarleg könnun og gerð var skýrsla um ólympíska hnefaleika. Niðurstaða Svía var greininni mjög jákvæð.

Í ljósi þess og þeirrar staðreyndar að umtalsverður hópur ungmenna hefur áhuga á því hérlendis að iðka ólympíska hnefaleika þykir rétt að fram fari skipuleg upplýsingaöflun um þessa íþrótt og að leitað verði álits Íþróttasambands Íslands; verði niðurstaða nefndarinnar jákvæð verði í framhaldi af því gerð tillaga um að leyfa ólympíska hnefaleika sem keppnisgrein.
Tilraunaveiðar og þróun veiðarfæra vegna veiða á ígulkerum Þingsályktunartillaga - þingskjal nr. 687

1992–93. – 1062 ár frá stofnun Alþingis.

116. löggjafarþing. – 393 . mál.

687. Tillaga til þingsályktunar um stuðning við tilraunaveiðar og þróun veiðarfæra vegna veiða á ígulkerum.

Flm.: Sturla Böðvarsson, Össur Skarphéðinsson,

Einar K. Guðfinnsson, Hjálmar Jónsson.

Alþingi ályktar að fela sjávarútvegsráðherra að láta rannsóknastofnanir sjávarútvegsins skipuleggja ráðgjöf og stuðning við þróun veiðarfæra og veiðiaðferða hjá útgerðum sem stunda veiðar á ígulkerum.

Greinargerð.

Veiðar á ígulkerum hafa lítið verið stundaðar hér við land. Að undanförnu hefur áhugi á vinnslu ígulkera farið vaxandi, en markaður fyrir ígulker er bæði í Evrópu og þó sérstaklega í Japan, og þróun veiðarfæra og veiðiaðferða er mikilvægur þáttur í því að gera veiðarnar arðbærar.

Veiðar á ígulkerum er nýtt viðfangsefni útgerða og sjómanna. Því er mjög mikilvægt að opinberar rannsóknastofnanir veiti beinan stuðning við þróun veiðarfæra til þess að gera útgerðum kleift að stunda tilraunaveiðar. Telja verður eðlilegt að Hafrannsóknastofnun njóti til slíkra verkefna sérstakra framlaga og stuðnings.

Samkvæmt botndýrarannsókn í Breiðafirði, sem gerð var í október sl. í samvinnu Hafrannsóknastofnunar og útgerða skelbáta við Breiðafjörð, er grænígull (skollakoppur) og marígull í verulegu magni á ákveðnum svæðum í Breiðafirði. Auk rannsókna í Breiðafirði hafa farið fram rannsóknir í Ísafjarðardjúpi sem tóku yfir heilt ár og bentu til að þar væri nægjanlegt magn til að standa undir vinnslu. Sömuleiðis fóru fram rannsóknir í Hvalfirði sem stóðu yfir í 21 mánuð. Niðurstöður rannsókna í Hvalfirði gáfu ekki óyggjandi vissu um að stofn væri af veiðanlegri stærð. Ljóst er að frekari rannsóknir eru nauðsynlegar á veiðisvæðum, auk þess sem gera þarf tilraunir með veiðarfæri.

Í fyrstu fóru veiðar á ígulkerum fram með köfun. Einnig hafa útgerðir reynt að þróa veiðitækni með sérstökum plóg þar sem reynsla af veiðum á hörpudiski er nýtt við ígulkeraveiðar. Ekki liggja fyrir upplýsingar um hvaða áhrif veiðarfæri, svo sem plógur, hafa á umhverfi botnsins. Meðal markmiða með rannsóknum veiðarfæra er að þróa veiðarfæri er leiða til sem minnstrar röskunar á umhverfi botnsins.

Til þess að ná sem bestum árangri er nauðsynlegt að veita stuðning við þróun veiðarfæra og veiðitækni. Í þeim tilgangi er þessi tillaga flutt.
Ráðgjafar- og fræðsluþjónusta fyrir nýbúabörn Þingsályktunartillaga - þingskjal nr. 693

1992–93. – 1062 ár frá stofnun Alþingis.

116. löggjafarþing. – 399 . mál.

693. Tillaga til þingsályktunar um ráðgjafar- og fræðsluþjónustu fyrir nýbúabörn.

Flm.: Guðrún J. Halldórsdóttir, Anna Ólafsdóttir Björnsson,

Ingibjörg Sólrún Gísladóttir, Jóna Valgerður Kristjánsdóttir,

Kristín Ástgeirsdóttir.

Alþingi ályktar að fela menntamálaráðherra að

setja á stofn farþjónustu fyrir nýbúabörn utan Reykjavíkur þannig að þau, foreldar þeirra og kennarar geti fengið viðtöl og ráðgjöf varðandi nám og samskiptavandamál sem upp koma,

setja á stofn móttökudeild fyrir nýbúabörn í Reykjavík þar sem þau fengju lágmarkskennslu í íslensku áður en þau hefja nám í almennum skólum.

Greinargerð.

Samkvæmt upplýsingum frá menntamálaráðuneytinu voru nýbúabörn í grunnskólum landsins haustið 1992 alls 201 og skiptust þannig eftir fræðsluumdæmum:

Reykjavík

104

Reykjanes

61

Vesturland

8

Vestfirðir

3

Norðurland vestra

1

Norðurland eystra

12

Austurland

8

Suðurland

4

Samtals

201

Vitað er að þessi tala hefur hækkað síðan í haust. Auk þessara barna er stór hópur íslenskra barna sem hefur dvalið lengi erlendis og þarf aðstoðar við í íslensku.

Meðal þeirra barna og fjölskyldna, sem dreifð eru um landið, eru aðilar er tala mál sem enginn í nánasta umhverfi þeirra skilur. Kennurum og öðrum þjónustuaðilum er því oft gífurlegur vandi á höndum og er ljóst að ráðgjafarþjónusta af því tagi sem að ofan greinir mundi létta öllum aðilum störfin og veita nýbúunum öryggi. Einnig væri kennurum mikill styrkur að því að eiga aðgang að slíkri ráðgjöf varðandi kennslu nýbúabarna almennt.

Eins og taflan hér að ofan sýnir sest stór hluti þeirra barna, sem til landsins flytja, að í Reykjavík og á Reykjanesi. Börn á þessu svæði koma inn í stóra skóla með takmörkuð fjárráð til sérkennslu og sáralítið fé markað sérstaklega kennslu nýbúabarna. Hægt væri að búa börnin allvel undir þátttöku í almennu skólastarfi ef þau ættu völ á nokkurra vikna þaulnámi í íslensku fljótlega eftir komu þeirra til Íslands.
Staðsetning björgunarþyrlu Þingsályktunartillaga - þingskjal nr. 738

1992–93. – 1062 ár frá stofnun Alþingis.

116. löggjafarþing. – . mál.

738. Tillaga til þingsályktunar um staðsetningu björgunarþyrlu.

Flm.: Jón Kristjánsson, Ólafur Þ. Þórðarson,

Guðmundur Bjarnason, Stefán Guðmundsson.

Alþingi ályktar að fela ríkisstjórninni að láta fara fram úttekt á hvaða staðsetning björgunarþyrlu þjónar best skipulagi björgunarmála hérlendis. Úttektin fari fram í samvinnu dómsmálaráðuneytisins, Landhelgisgæslunnar, Almannavarna, Slysavarnafélags Íslands og Landsbjargar. Niðurstöður liggi fyrir 1. september 1993.

Greinargerð.

Alþingi hefur á síðustu tveimur árum veitt ráðherra heimild í 6. gr. fjárlaga til að semja um kaup á nýrri björgunarþyrlu fyrir Landhelgisgæsluna. Í umræðum á Alþingi í lok febrúar sl. lýsti forsætisráðherra því yfir að samið yrði um þyrlukaup á næstu mánuðum. Því er ljóst að breytinga er að vænta á þeim tækjabúnaði sem þyrlan hefur yfir að ráða til björgunar úr lofti. Þyrlukostur Landhelgisgæslunnar er að öllu jöfnu staðsettur í Reykjavík. Þá hefur varnarliðið á Keflavíkurflugvelli yfir fjórum þyrlum að ráða og von er á þeirri fimmtu. Ætlunin mun vera að auka enn frekar samstarf við björgunarsveit varnarliðsins um björgunarmál. Í ljósi þessa er tímabært að endurskoða staðsetningu björgunarþyrlu Landhelgisgæslunnar með það fyrir augum að viðbragðstími til fjarlægra landshluta verði styttri. Benda má á að fyrir Norðausturlandi, Austurlandi og Suðausturlandi er mikill floti fiskiskipa á veiðum á ýmsum árstímum, auk flutningaskipa á leið til og frá Evrópu. Það tekur þyrlu drjúgan tíma að komast til þessara svæða þegar á þarf að halda. Ætla má að þyrla Landhelgisgæslunnar sé eina og hálfa til þrjár klukkustundir á leiðinni austur fyrir land ef flogið er með ströndinni. Flugtími þyrlunnar er einnig áætlaður um þrjár klukkustundir til Grímseyjar miðað við að flogið sé út fyrir Vestfirði. Má því færa sterk rök fyrir því að önnur staðsetning björgunarþyrlu mundi henta betur með tilliti til þessara landshluta og veiðisvæða fyrir norðan land og austan. Það er því rétt að menn hugi nú að hentugri staðsetningu björgunarþyrlu þegar til stendur að kaupa fullkomna þyrlu fyrir Landhelgisgæsluna. Sú staðsetning hlýtur að miðast við að þyrlan þjóni sem best öryggi allra landsmanna. Við staðsetningu þyrlukostsins þarf einnig að taka tillit til sívaxandi hlutverks þessara tækja í björgun þegar slysfarir verða á landi og flytja þarf slasað fólk m.a. frá hálendinu til byggða og undir læknishendur.

Rétt þykir að Slysavarnafélag Íslands og Landsbjörg eigi hlut að þessari úttekt vegna þess hve stóran hlut björgunarsveitir eiga að björgun á sjó og landi og vegna þess hve brýnt er að skipulag samvinnu þeirra við Landhelgisgæsluna sé sem fullkomnast.